

# 5. časť: Creative Commons pre pedagógov



Toto dielo podlieha licencii [Creative Commons Attribution 4.0 International License](http://creativecommons.org/licenses/by/4.0/).

Creative Commons poskytuje hnutiu za otvorené vzdelávanie nástroje, ktoré pomáhajú vytvárať lepšie, flexibilnejšie a udržateľnejšie otvorené vzdelávacie zdroje (OVZ), postupy a politiky.

Licencie Creative Commons sú najpopulárnejšie verejné licencie medzi vzdelávacími projektmi na svete. V tejto časti vás oboznámime so špecifikami používania licencií CC a obsahu s licenciami CC na vzdelávacie účely.

Táto časť pozostáva z piatich sekcií:

* 1. [OVZ, otvorené učebnice a otvorené kurzy](#_bookmark0)
  2. [Vyhľadávanie, posudzovanie a úprava zdrojov](#_bookmark9)
  3. [Tvorba a šírenie OVZ](#_bookmark10)
  4. [Otvorená pedagogika/Otvorené postupy](#_bookmark13)
  5. [Otváranie inštitúcií](#5.5_Opening_Up_Your_Institution)

Existujú aj [doplnkové zdroje](#_bookmark15) pre prípad, že máte záujem dozvedieť sa viac o niektorej z tém obsiahnutých v tejto časti. Rovnako by ste si mohli prečítať kapitolu [5.1 (LIB): Otvorený prístup k vedeckým poznatkom (Open Access to Scholarship)](https://certificates.creativecommons.org/cccertedu/chapter/6-1-open-access-to-scholarship/) v rámci kurzu Certifikát CC pre knihovníkov.

Bočný panel: Tiež sa môžete zapojiť [Platformy otvoreného vzdelávania Creative Commons](https://network.creativecommons.org/cc-open-education-platform/). Svojím príspevkom nám môže pomôcť identifikovať, plánovať   
a koordinovať nadnárodný obsah, postupy a politické projekty v oblasti otvoreného vzdelávania s cieľom spoločne riešiť vzdelávacie výzvy na celom svete. Nezabudnite nám stručne povedať, (a) prečo sa chcete pridať a (b) kto ste – pomôžete tak organizácii CC vyhnúť sa spamerom.

* 1. Otvorené učebnice a otvorené kurzy

Otvorené vzdelávanie je myšlienka, ale aj súbor obsahov, postupov, politík či komunita, ktoré môžu pri správnom použití pomôcť každému na svete získať prístup k bezplatným, efektívnym a otvoreným vzdelávacím materiálom pri nulových hraničných nákladoch [náklady pri zvýšení/rozšírení výroby, v kontexte vzdelávania náklady na zorientovanie sa   
v novej téme]. Po prvýkrát v histórii môžu pedagógovia na celom svete vytvárať, otvárať   
a šíriť kvalitné a účinné učebné materiály medzi všetkými, ktorí sa chcú učiť. Kľúčom   
k tomuto transformačnému posunu vo vzdelávaní sú otvorené vzdelávacie zdroje (OVZ) [v anglickom jazyku sa používa výraz Open Educational Resources a skratka OER]. OVZ sú vzdelávacie materiály šírené bezplatne, na ktoré sa vzťahujú zákonné povolenia, na základe ktorých ich môže verejnosť voľne používať, šíriť a ďalej rozvíjať ich obsah.

OVZ sú možné, pretože:

* + - zdroje vzdelávania sú (väčšinou) digitálne[[[1]](#footnote-1)](#_bookmark3) a digitálne zdroje možno ukladať, kopírovať a distribuovať s takmer nulovými nákladmi,
    - internet uľahčuje verejnosti šírenie digitálneho obsahu,
    - licencie Creative Commons zas uľahčujú a legalizujú zachovanie autorských práv   
      a legálne zdieľanie vzdelávacích zdrojov so svetom.

Keďže dokážeme zdieľať efektívne vzdelávacie materiály so svetom za takmer nulové náklady[[2]](#footnote-2), mnohí tvrdia, že pedagógovia a vlády, ktoré podporujú verejné vzdelávanie, majú morálnu a etickú povinnosť tak učiniť. Tento argument vychádza z predpokladu, že vzdelávanie je vo svojej podstate o odovzdávaní vedomostí a myšlienok. Creative Commons verí, že OVZ nahradia veľa drahého, vlastného obsahu používaného v akademickom vzdelávaní. Prechod na tento model prinesie spravodlivejšie ekonomické príležitosti a sociálne výhody na celom svete bez toho, aby sa znížila kvalita vzdelávacieho obsahu.

Otázky / Prečo na tom záleží

Zdá sa vám rozumné, že vzdelávanie v ére internetu by malo byť drahšie a menej flexibilné ako v predchádzajúcich generáciách? Keďže ľudia a vedomosti sú čoraz prepojenejšie   
a dostupné online, čo to bude znamenať pre učenie, prácu a spoločnosť?

Keďže ekonomiky sa stávajú čoraz globálnejšími a navzájom prepojenejšími, zručnosti   
a vedomosti potrebné na úspešné získanie a udržanie dobrých pracovných miest si vyžadujú vyššie vzdelanie. Všetky národné vlády investujú a stanovujú si strategické ciele, pokiaľ ide o spôsob, ako môžu ich verejné vzdelávacie systémy podporovať jednotlivcov, rodiny a širšiu spoločnosť.

Hoci mnoho zaujímavých a užitočných experimentov sa deje mimo formálneho vzdelávania, tituly, certifikáty a ďalšie osvedčenia udeľované oficiálnymi inštitúciami sú stále mimoriadne dôležité pre kvalitu života mnohých ľudí na celom svete.



[opensourceway](https://flickr.com/people/opensourceway): [Otvorené vzdelávacie zdroje: Ekosystém vzdelávania ožíva.](https://flickr.com/photos/opensourceway/4371000818) [CC BY-SA 2.0](https://creativecommons.org/licenses/by-sa/2.0/)

Ako už bolo spomenuté, formálne vzdelanie, dokonca aj v ére internetu, môže byť drahšie   
a menej flexibilné ako kedykoľvek v minulosti. V mnohých krajinách vydavatelia vzdelávacích materiálov učebnice a ďalšie zdroje predražujú. V rámci prechodu z tlače na digitálny formát sa tie isté spoločnosti vo veľkej miere presunuli od modelu, v ktorom si študenti kupovali   
a vlastnili knihy, k modelu „streamovania“, v rámci ktorého majú prístup k materiálom na obmedzený čas.

Vydavatelia navyše neustále vyvíjajú technológie, ktoré obmedzujú spôsob narábania študentov a fakúlt so zdrojmi, ku ktorým majú dočasný prístup, vrátane vynachádzania nových spôsobov, ako zakázať tlačenie materiálov, zabrániť vyberaniu a vkladaniu ich častí   
a obmedziť šírenie materiálov medzi priateľmi.

Čo sa naučíme

* + - Definovať pojem „otvorené“ v súvislosti s otvorenými vzdelávacími zdrojmi (OVZ)
    - Rozlišovať medzi OVZ, otvorenými učebnicami, otvorenými kurzmi a hromadnými otvorenými online kurzmi (MOOC)

Osobné zamyslenie / Prečo je to pre vás dôležité

Aký vplyv mali rastúce náklady a znížená flexibilita vzdelávacích materiálov na vás a na vašich známych? Akú úlohu podľa vás zohrali autorské práva s klauzulou „všetky práva vyhradené“ a súvisiace zákony pri zvyšovaní nákladov a znižovaní flexibility študentov   
a učiteľov?

Získavanie potrebných vedomostí

Otvorené vzdelávacie zdroje a otvorené učebnice

Na úvod si pozrite toto video [Why OER?](https://www.youtube.com/watch?v=qc2ovlU9Ndk) (Prečo OVZ?) (trvanie 03:48)

Otvorené vzdelávacie zdroje sú vzdelávacie, študijné a výskumné materiály, ktoré sú buď (a) súčasťou verejnej sféry (public domain) alebo (b) [licencované](https://creativecommons.org/licenses/) spôsobom, ktorý zabezpečuje každému bezplatné a trvalé povolenie vykonávať činností známe pod skratkou [5R](https://opencontent.org/definition/) (retain – uchovávanie, reuse – opakované použitie, revise – úprava, remix – remixovanie a redistribute – ďalšie šírenie)[[3]](#footnote-3).

Na charakteristiku OVZ môžete použiť aj túto menej odbornú definíciu:

OVZ sú vzdelávacie materiály, ktoré možno voľne sťahovať, upravovať a šíriť tak, aby lepšie slúžili všetkým študentom.[[4]](#footnote-4)

Na rozdiel od klasických vzdelávacích materiálov, ktoré sú čoraz drahšie a čoraz menej flexibilné, OVZ poskytujú každému a všade bezplatné povolenie na sťahovanie, úpravu   
a ďalšie šírenie. David Wiley prišiel s ďalšou populárnou definíciou, podľa ktorej možno za OVZ považovať len vzdelávacie materiály licencované tak, aby mala verejnosť povolenie vykonávať [činnosti 5R.](http://opencontent.org/definition/)

Činnosti 5R zahŕňajú:

1. **Uchovávanie** – povolenie vytvárať, vlastniť a kontrolovať kópie obsahu (napr. sťahovať, kopírovať, ukladať a spravovať).
2. **Opakované použitie** – povolenie na použitie obsahu rôznymi spôsobmi (napr.   
   v triede, v študijnej skupine, na webovej stránke, vo videu).
3. **Úprava** – povolenie adaptovať, prispôsobiť, upraviť alebo zmeniť samotný obsah (napr. preložiť obsah do iného jazyka).
4. **Remixovanie** – povolenie kombinovať pôvodný alebo upravený obsah s iným materiálom na vytvorenie niečoho nového (napr. začlenenie obsahu do *mashupu* [Podľa [SocialPilot](https://www.socialpilot.co/social-media-terms/what-is-a-mashup) slovo *mashup* označuje obsah vytvorený spracovaním textu, číselných údajov, obrázkov, videí, hudby a iných foriem obsahu z viacerých zdrojov a platforiem. Obsahový *mashup* teda zahŕňa niekoľko druhov médií zo zverejnených zdrojov na vytvorenie nového diela, ktoré je zvyčajne zverejnené ako nový príspevok na platformách sociálnych médií. Podľa [Wikipedie](https://sk.wikipedia.org/wiki/Mashup) slovo *mashup* označuje aj webovú stránku alebo aplikáciu, ktorá poskytuje nové služby a v rámci toho kombinuje dáta a materiály z rôznych zdrojov.]).
5. **Ďalšie šírenie** – povolenie na šírenie kópií pôvodného obsahu, úprav alebo remixov medzi ďalšími osobami (napr. poskytnutie kópie priateľovi).

Najjednoduchší spôsob, ako sa uistiť, že vzdelávací zdroj je „otvorený“ vzdelávací zdroj, ktorý poskytuje povolenia na činnosti označované skratkou 5R, je zistiť, či je zdroj súčasťou verejnej sféry (public domain), alebo či sa naň vzťahuje licencia Creative Commons, ktorá umožňuje vytváranie odvodených diel – [CC0](https://creativecommons.org/publicdomain/zero/1.0/), [CC BY](https://creativecommons.org/licenses/by/4.0/), [CC BY-SA](https://creativecommons.org/licenses/by-sa/4.0/), [CC BY-NC](https://creativecommons.org/licenses/by-nc/4.0/) alebo [CC BY-NC-SA](https://creativecommons.org/licenses/by-nc-sa/4.0/). Do tohto zoznamu sme označenie *Public Domain Mark* nezaradili len z toho dôvodu, že zdroj takto označený v jednej krajine nemusí byť súčasťou verejnej sféry (public domain)   
v inej krajine. Ako sme uviedli v 3. časti, označenie *Public Domain Mark* nemá právne účinky.

OVZ majú rôznorodé podoby a rozsahy. OVZ môžu byť rozsahom malé, napr. jedno video alebo [simulácia](https://phet.colorado.edu/en/simulations/category/html), ale aj rozsiahle ako celý študijný program. Pre učiteľov môže byť ťažké alebo minimálne časovo náročné zostaviť OVZ do dostatočne ucelenej zbierky, ktorá by nahradila učebnicu chránenú autorskými právami s klauzulou „všetky práva vyhradené“.   
Z tohto dôvodu sa OVZ často zhromažďujú a prezentujú spôsobom, ktorý pripomína klasickú učebnicu, aby ich učitelia ľahšie pochopili a používali v praxi.

Pojem „otvorená učebnica“ jednoducho znamená súbor otvorených vzdelávacích zdrojov, ktoré boli usporiadané tak, aby vyzerali ako klasická učebnica s cieľom uľahčiť proces ich používania v praxi. Príklady otvorených učebníc z mnohých disciplín nájdete na stránkach [OpenStax](http://openstaxcollege.org/), [Open Textbook Library](https://open.umn.edu/opentextbooks/) alebo [BCcampus Open Education](https://open.bccampus.ca/).


Inokedy sú OVZ zhrnuté do jedného celku a prezentované v podobe digitálnych študijných materiálov. Príklady otvorených študijných materiálov nájdete na stránkach [Open Education Consortium](http://www.oeconsortium.org/courses/), [ProEVA pri Univerzite Uruguajskej republiky (UDELAR)](https://proeva.udelar.edu.uy/) a [MIT OCW](https://ocw.mit.edu/index.htm).

Výskum ukázal, že okrem toho, že študenti [ušetria peniaze](http://www.irrodl.org/index.php/irrodl/article/view/1700/2833), keď ich učitelia zavedú OVZ, môžu dosahovať aj [lepšie výsledky](http://link.springer.com/article/10.1007%2Fs12528-015-9101-x), ak si ich učitelia zvolia OVZ namiesto vzdelávacích materiálov, ktoré sú dostupné s autorskými právami s klauzulou „všetky práva vyhradené“.

Myšlienku OVZ silne presadzuje celý rad jednotlivcov, organizácií a vlád, o čom svedčia dokumenty ako [Deklarácia o otvorenom vzdelávaní z Kapského Mesta](http://www.capetowndeclaration.org/read-the-declaration) (2007) a [Kapské Mesto +10](https://www.capetowndeclaration.org/cpt10/) (2017), [Parížska deklarácia UNESCO o OVZ](http://www.unesco.org/new/en/communication-and-information/access-to-knowledge/open-educational-resources/what-is-the-paris-oer-declaration/) (2012), [Akčný plán UNESCO o OVZ z Ľubľany](https://en.unesco.org/sites/default/files/ljubljana_oer_action_plan_2017.pdf) (2017) či [Odporúčanie UNESCO pre OVZ](http://portal.unesco.org/en/ev.php-URL_ID=49556&URL_DO=DO_TOPIC&URL_SECTION=201.html) (2019).

Otvorené vzdelávacie zdroje verzus bezplatné knižničné zdroje

Učitelia a profesori zvyčajne na svojich hodinách používajú kombináciu komerčného obsahu chráneného autorskými právami s klauzulou „všetky práva vyhradené“, bezplatných knižničných zdrojov a OVZ. Kým knižničné zdroje sú pre študentov a akademických pracovníkov (vysokoškolských učiteľov a výskumných pracovníkov) „zadarmo“ v rámci danej inštitúcie, v skutočnosti (a) nie sú „zadarmo“, pretože inštitucionálna knižnica musí platiť za ich nákup alebo platiť predplatné a (b) nie sú dostupné širokej verejnosti. Táto tabuľka zachytáva náklady pre študentov a zákonné povolenia, ktoré sú dostupné pre učiteľov   
a študentov na každý z uvedených typov vzdelávacích zdrojov.



[David Wiley](https://www.slideshare.net/opencontent). Snímka prezentácie. [CC BY 4.0](https://creativecommons.org/licenses/by/4.0/)

OVZ v primárnom/sekundárnom[[5]](#footnote-5) verzus terciárnom (vysokoškolskom) vzdelávaní

OVZ sa používajú vo všetkých oblastiach vzdelávania. Spôsob, akým sa OVZ tvoria   
a zavádzajú, sa však často líši v závislosti od stupňa vzdelávania, v rámci ktorej pôsobíte.

Vo všeobecnosti je v prípade akademických pracovníkov terciárneho (vysokoškolského) vzdelávania **vyššia** pravdepodobnosť, že:

* budú mať čas, zdroje a podporu na tvorbu a úpravu vzdelávacích zdrojov,
* budú vlastniť autorské práva na obsah, ktorý vytvoria (aj keď to závisí od zmluvy   
  s vysokou školou/univerzitou),
* môžu prijímať jednostranné rozhodnutia (pozri [akademická sloboda](https://en.wikipedia.org/wiki/Academic_freedom)), pokiaľ ide   
  o obsah používaný na hodinách.

Samotní akademickí pracovníci terciárneho (vysokoškolského) vzdelávania sú často tvorcami OVZ a môžu rozhodovať o tom, či zavedú OVZ do svojich študijných programov.   
V terciárnom (vysokoškolskom) vzdelávaní vo všeobecnosti prevláda tendencia postupného prijímania OVZ jednotlivými vysokoškolskými učiteľmi/vedeckými pracovníkmi. Vzhľadom na túto príležitosť je rozhodujúce, aby mali akademickí pracovníci dostatok času, zdrojov   
  
a podpory na vytvorenie a zavedenie obsahu otvoreného vzdelávania a prechod na otvorené vzdelávacie postupy/výučbu. Príklad: [British Columbia Faculty wrote an Open Textbook](https://opentextbc.ca/clinicalskills/) (Akademickí pracovníci Univerzity v Britskej Kolumbii napísali otvorenú učebnicu).

Vo všeobecnosti je u učiteľov pôsobiacich na základných a stredných školách **menej** pravdepodobné, že:

* budú mať čas, zdroje a podporu na tvorbu a úpravu vzdelávacích zdrojov,
* budú vlastniť autorské práva na obsah, ktorý vytvoria (aj keď to závisí od ich zmluvy so školou/školským obvodom) [Na Slovensku učitelia ZŠ a SŠ zvyčajne nemajú v zmluvách zvyčajne žiadne podmienky súvisiace s OVZ, ktoré vytvoria.],
* môžu prijímať jednostranné rozhodnutia o tom, aký obsah sa použije v príslušných učebných osnovách.

V školách primárneho a sekundárneho vzdelávania (K-12) sa OVZ zavádzajú skôr na úrovni školského obvodu alebo školy, a nie na úrovni jednotlivých učiteľov. Príklad: [Open policies in New Zealand schools](https://creativecommons.org/2014/10/06/creative-commons-policies-grow-in-new-zealand-schools/) (Otvorené politiky vzdelávania v školách na Novom Zélande). [Platí pre anglofónne krajiny.].

Otvorené vzdelávacie zdroje (stručná časová os)

Hoci v rámci tohto kurzu nie je dostatok priestoru na poskytnutie uceleného prehľadu   
o „histórii otvoreného vzdelávania“, uvádzame niekoľko kľúčových udalostí, ktoré prispeli k rozšíreniu hnutia za otvorené vzdelávanie. *(Ak viete o ďalších takýchto podstatných udalostiach, povedzte nám o tom a my budeme časovú os aktualizovať. Ďakujeme!)*

* 1969 – otvorenie [Open University](http://www.open.ac.uk/researchprojects/historyofou/story/ousa-brief-history) vo Veľkej Británii
* 1983 – [založenie hnutia za slobodný softvér](https://en.wikipedia.org/wiki/Free_software_movement) (Free Software Movement)

spustením projektu GNU

* 1989 – [Internetová sieť](https://webfoundation.org/about/vision/history-of-the-web/)
* 1997 – [MERLOT](https://info.merlot.org/merlothelp/topic.htm#t=Who_We_Are.htm) [repozitár otvorených vzdelávacích zdrojov]
* 1998 – [Zákon o predĺžení doby platnosti autorských práv](https://en.wikipedia.org/wiki/Copyright_Term_Extension_Act) v USA
* 1998 – zavedenie termínu „otvorený obsah“ a vydanie [licencia na otvorený obsah](https://web.archive.org/web/19981206111937/http:/www.opencontent.org/opl.shtml)

(OCL, Open Content License)

* 1999 – vydanie [licencie na otvorené publikácie](http://opencontent.org/openpub/) (OPL, Open Publication License)
* 1999 – spustenie [Connexions](https://en.wikipedia.org/wiki/Richard_Baraniuk) (premenované na OpenStax v roku 2012)
* 2001 – [Wikipedia](https://en.wikipedia.org/wiki/History_of_Wikipedia)
* 2001 – [založenie](https://creativecommons.org/about/history/) Creative Commons
* 2001 – [študijné materiály MIT](https://ocw.mit.edu/about/our-history/)
* 2002 – [Budapeštianska iniciatíva za otvorený prístup](https://www.budapestopenaccessinitiative.org/read/) (BOAI)
* 2002 – [spustenie licencií](https://creativecommons.org/about/history/) Creative Commons
* 2002 – [UNESCO zaviedlo](https://en.wikipedia.org/wiki/Open_educational_resources) pojem Open Educational Resources (Otvorené

vzdelávacie zdroje)

* 2004 – prvá výročná [konferencia o otvorenom vzdelávaní](https://openedconference.org/2018/)
* 2005 – vznik [OpenCourseWare Consortium](http://www.oeconsortium.org/) (v roku 2014 premenované na Open

Education Consortium)

* 2006 – [WikiEducator](http://wikieducator.org/)
* 2007 – [Deklarácia z Kapského mesta o otvorenom vzdelávaní](http://www.capetowndeclaration.org/)
* 2007 – [OER Commons](https://www.oercommons.org/)
* 2007 – Experiment [Wiley](http://web.archive.org/web/20070911162731/http://www.opencontent.org/wiki/index.php?title=Intro_Open_Ed_Syllabus)ho a [Couros](http://eci831.wikispaces.com/Session+List)a s „otvorenými študijnými programami“
* 2008 – Vydanie publikácie [Opening Up Education (Otvorenie vzdelávania)](http://mitpress.mit.edu/books/opening-education)
* 2008 – kurz [Connectivism and Connected Knowledge](http://web.archive.org/web/20090221092559/http://ltc.umanitoba.ca/connectivism/)
  + s účasťou vyše 2 000 študentov, na základe čoho vznikol výraz „hromadný otvorený online kurz“ resp. [MOOC](https://en.wikipedia.org/wiki/Massive_open_online_course) (Massive Open Online Course). Pozrite si toto video Davea Cormiera o MOOC: „[What is a MOOC?](https://www.youtube.com/watch?v=eW3gMGqcZQc)“ („Čo je to MOOC?“) Video (4:26), [CC BY 3.0](https://creativecommons.org/licenses/by/3.0/)
* 2012 – [OpenStax](https://openstax.org/) vydáva prvú otvorenú učebnicu
* 2012 – [Parížska deklarácia UNESCO o OVZ](http://www.unesco.org/new/fileadmin/MULTIMEDIA/HQ/CI/CI/pdf/Events/English_Paris_OER_Declaration.pdf)
* 2017 – [2. svetový kongres UNESCO o OVZ](https://www.oercongress.org/)[[6]](#footnote-6)
* 2019 – [Odporúčanie UNESCO o OVZ](https://en.unesco.org/news/unesco-recommendation-open-educational-resources-oer)
* 2020 – UNESCO spúšťa [Dynamickú koalíciu](https://en.unesco.org/themes/building-knowledge-societies/oer/dynamic-coalition) v súvislosti s odporúčaním o OVZ

Záverečné poznámky

Otvorené vzdelávacie zdroje, či už sú organizované ako otvorené učebnice alebo otvorené vzdelávacie programy, poskytujú učiteľom, študentom a ďalším osobám celý rad povolení, vďaka ktorým je vzdelávanie cenovo dostupnejšie a flexibilnejšie. Tieto povolenia umožňujú aj rýchle a lacné experimentovanie a inovácie, pretože pedagógovia sa snažia maximalizovať prístup k efektívnym vzdelávacím zdrojom pre všetkých.

## Vyhľadávanie, vyhodnocovanie a úprava zdrojov

Žijeme v živej vizuálnej kultúre, ktorá vyžaduje, aby pedagógovia poskytovali na hodinách relevantné vzdelávacie zdroje, hoci nájsť a opakovane použiť vynikajúce diela iných autorov nie je vždy jednoduché. V tejto časti sa naučíte, ako nájsť OVZ iných autorov a ako ich upraviť na účely použitia na svojich hodinách.

Otázky / Prečo na tom záleží

Aké zručnosti a znalosti potrebujete na vyhľadanie OVZ, ktoré vy a vaši študenti potrebujete? Ak sa chcete pripojiť ku globálnej komunite otvoreného vzdelávania, nájsť tie najlepšie otvorené zdroje pre svoj kurz a šíriť svoje diela ako OVZ, musíte vedieť – a vedieť, ako učiť iných – ako nájsť, vyhodnotiť a upravovať otvorené licencované zdroje. Čo ak chceme myslieť v širšom kontexte... aký vplyv by mohlo mať otvorené vzdelávanie z globálneho hľadiska?

Aký potenciálny vplyv má otvorenosť, možnosť upravovať, remixovať a šíriť obsah   
v globálnom meradle? Ak by verejnosť mala prístup ku všetkým vedomostiam sveta a mohla by ich tvorivo remixovať, aké nové príležitosti by sme mohli nájsť na riešenie globálnych výziev (napr. [cieľov trvalo udržateľného rozvoja](https://sustainabledevelopment.un.org/?menu=1300) OSN)?



[Tiago Aguiar](https://unsplash.com/@tiagoaguiar): [Mobilný telefón](https://unsplash.com/photos/E1X0Oa77f5U). Verejná sféra/Public Domain: [CC0](https://creativecommons.org/publicdomain/zero/1.0/)

Čo sa naučíme

* Nájsť OVZ v otvorených úložiskách, na Google a na ďalších platformách
* Posúdiť, ako opakovane použiť/upraviť/remixovať OVZ, ktoré nájdete
* Ukázať, ako sa môžu rôzne OVZ používať spoločne a súčasne venovať pozornosť kompatibilite licencií.

Osobné zamyslenie / Prečo je to pre vás dôležité

Kde momentálne hľadáte vzdelávacie zdroje? Vyhľadávate otvorené alternatívy materiálov, ktoré v súčasnosti používate? Ako hodnotíte svoje existujúce vzdelávacie zdroje a ako môžete tieto metódy uplatniť pri obsahu podliehajúcemu verejnej licencii?

Po identifikácii vzdelávacích zdrojov, ktoré v súčasnosti používate, si položte tieto otázky:

* Je tento zdroj k dispozícii všetkým mojim študentom bezplatne?
* Môžeme si ja a moji študenti uchovať kópiu tohto zdroja navždy?
* Má moja trieda zákonné právo na opravu chýb, aktualizáciu starého alebo nepresného obsahu, vylepšenie diela a jeho šírenie medzi ďalšími pedagógmi po celom svete?
* Môžu moji študenti prispieť a zlepšiť naše vzdelávacie zdroje ako súčasť svojej práce v rámci študijného programu?

Ak je odpoveď na tieto otázky „Nie“, pravdepodobne používate vzdelávacie zdroje, ktoré nemajú zákonné povolenia, ktoré vy a vaši študenti potrebujete na to, aby ste mohli robiť to, čo zamýšľate.

Naopak, ak ste odpovedali „Áno“ na všetky otázky, pravdepodobne používate OVZ.

Získavanie potrebných vedomostí

Vyhľadávanie zdrojov

Nie všetko na internete sú otvorené vzdelávacie zdroje a niektoré diela označené ako „otvorené“ nemusia mať zákonné povolenia na vykonávanie činností 5R. Ako teda rozpoznáte OVZ a ako si zvolíte tie OVZ, ktoré budú na vašich hodinách fungovať najlepšie? Pamätajte, že zdroj je OVZ vtedy, keď je (a) bezplatne dostupný každému a (b) je súčasťou verejnej sféry (public domain) alebo sa naň vzťahuje verejná licencia, na základe ktorej je ktokoľvek oprávnený modifikovať zdroj v rámci činností 5R.

Nájdenie zdrojov, ktoré chcete použiť, je prvým krokom k zavedeniu OVZ na vašich hodinách. Vyhľadávanie predstavuje jednu z prvotných prekážok pre pedagógov využívajúcich OVZ. Našťastie, existuje mnoho osvedčených spôsobov vyhľadávania OVZ.

Po prvé, aby sme si urobili krátky úvod o tom, ako hľadať OVZ, pozrite si toto video [“How can I find OER?”](https://www.youtube.com/watch?v=NJRIaQkiWKw) (Ako vyhľadávať OVZ?) (1:31).

Urobte si rýchly prehľad o projektoch OVZ a ľuďoch na [svetovej mape OVZ](https://oerworldmap.org/), aby ste získali predstavu o globálnej činnosti v oblasti OVZ.

Existuje mnoho webových stránok, ktoré obsahujú rozsiahle súbory OVZ (napr. Wikimedia Commons), niektoré univerzity však majú svoje vlastné úložiská a služby OVZ. Vhodným prvým krokom je pristúpiť k všeobecnému vyhľadaniu OVZ pomocou [rozšíreného vyhľadávania Google](https://www.google.com/advanced_search) a filtrovať výsledky podľa „Práva na použitie“ (rozbaľovacia ponuka v dolnej časti obrazovky). Pozrite si [príspevok spoločnosti Google](https://googleblog.blogspot.com/2009/07/find-creative-commons-images-with-image.html) o tom, ako efektívne používať tento nástroj.

Okrem šírenia OVZ na svojich webových stránkach alebo blogu existujú stovky online platforiem, na ktorých môžete šíriť svoj obsah s otvorenou licenciou. [Creative Commons spravuje adresár](https://creativecommons.org/about/program-areas/education-oer/education-oer-resources/)  niektorých z najpopulárnejších platforiem OVZ pre pedagógov, ktoré sú usporiadané podľa typu obsahu (fotografie, video, audio, učebnice, kurzy atď.).

Pedagógovia zapojení do týchto platforiem si často navzájom pomáhajú pri vyhľadávaní OVZ v otvorených vzdelávacích zoznamoch na serveroch. Pripojiť sa môžete napríklad   
k týmto:

* Platforma CC pre otvorené vzdelávanie ([CC Open Education Platform](mailto:cc-openedu@googlegroups.com)) ([pozvánka](https://creativecommons.org/2017/09/05/invitation-join-cc-open-education-platform/))
  + Povedzte nám, kto ste a prečo by ste sa chceli pridať.
* [OER Forum](mailto:oer-forum@lists.esn.org.za)
* [International OER Advocacy](mailto:internationaloeradvocacy@googlegroups.com)
* [OER Discuss](mailto:OER-DISCUSS@jiscmail.ac.uk)
* [Open Knowledge Open Edu](mailto:open-education@lists.okfn.org)
* [Open Edu SIG](mailto:OPENEDSIG@jiscmail.ac.uk)
* [Wikimedia Education](mailto:education@lists.wikimedia.org)
* [US OER Advocacy](mailto:oer-advocacy-coalition@googlegroups.com)
* [SPARC: Library OER](mailto:liboer@sparcopen.org)
* [Educause Openness](mailto:OPENNESS@listserv.educause.edu)

Ak sa chcete dozvedieť viac o najpopulárnejších všeobecných možnostiach vyhľadávania OVZ, prečítajte si tento [modul kurzu Open Washington](http://www.openwa.org/module-6-2/).

###### Posúdenie zdrojov

Rovnako ako pri všetkých vzdelávacích zdrojoch, aj OVZ je potrebné pred použitím posúdiť. Pedagógovia, ktorí len začínajú pracovať s OVZ, môžu mať obavy ohľadom kvality, pretože OVZ sú k dispozícii zadarmo a mohli byť remixované inými pedagógmi. Proces používania a posudzovania OVZ sa až tak nelíši od posudzovania klasických zdrojov chránených autorskými právami s klauzulou „všetky práva vyhradené“. Či už sa na vzdelávacie materiály vzťahuje verejná licencia alebo sú tieto materiály uzavreté, vy ste najlepším posudzovateľom kvality, pretože viete, čo vaši študenti potrebujú a čo vaše učebné osnovy vyžadujú.

Špecialisti v príslušných oblastiach (pedagógovia a knihovníci) často hodnotia kvalitu   
a vhodnosť vzdelávacích zdrojov podľa týchto kritérií:

* presnosť
* reputácia autora/inštitúcie
* štandard technickej výroby
* dostupnosť
* vhodnosť na daný účel

Nenechajte si od nikoho nahovoriť, že OVZ sú zdroje „nízkej kvality“, pretože sú zadarmo. Ako sa uvádza v Sprievodcovi SPARC o rúcaní mýtov v oblasti OVZ ([SPARC OER Mythbusting Guide](https://sparcopen.org/our-work/oer-mythbusting/)):

* V tomto čoraz digitálnejšom a internetovo prepojenom svete sa staré príslovie „dostanete to, za čo zaplatíte“ stáva zastaralým. Vo všetkých oblastiach spoločnosti vznikajú nové modely, ktoré radikálne znižujú alebo eliminujú náklady používateľov, pričom tento druh inovácií sa rozšíril aj do vzdelávacích zdrojov.
* Vydavatelia OVZ pracujú na zabezpečení kvality svojich zdrojov. Mnoho otvorených učebníc vzniká na základe prísnych redakčných a recenzných pokynov a mnohé úložiská OVZ umožňujú akademickým pracovníkom materiály preskúmať   
  (a oboznámiť sa s recenziami iných osôb). Rastie aj množstvo dôkazov, ktoré preukazujú, že OVZ môžu byť bezplatné a súčasne vysokokvalitné – a čo je dôležitejšie, podporujú pozitívne Čo sa naučíme študentov.

Dávajte si pozor aj na to, aby ste neboli vťahovaní do diskusií o „vysoko- alebo nízkokvalitných vzdelávacích zdrojoch“, keď pedagógom by v skutočnosti malo ísť   
o „efektívnosť“. Prečítajte si tieto dva príspevky od Davida Wileyho: [Stop Saying “High Quality](https://opencontent.org/blog/archives/3821) (Prestaňte hovoriť „vysoká kvalita“) a [No, Really – Stop Saying “High Quality](https://opencontent.org/blog/archives/3830)“. (Nie, naozaj – prestaňte hovoriť "vysoká kvalita").

###### Remixovanie a adaptácia zdrojov

Otvorené licencovanie učebných materiálov umožňuje pedagógom efektívnejšie využívať dané materiály, čo môže viesť k lepšiemu vzdelávaniu a lepším študentským výsledkom. OVZ možno remixovať a adaptovať: aktualizovať, prispôsobovať a zlepšovať na lokálnej úrovni tak, aby vyhovovali potrebám študentov – prostredníctvom prekladov OVZ do miestneho jazyka, prispôsobením otvorenej učebnice biológie tak, aby bola v súlade   
s miestnymi vedeckými štandardmi, alebo modifikáciou simulácie OVZ tak, aby bola prístupná študentovi, ktorý nepočuje.

Myšlienka remixu a adaptácie je základom vzdelávania. Kreatívne opakované použitie materiálov vytvorených inými pedagógmi a autormi je viac ako len o hľadaní inšpirácie; kopírujeme, upravujeme a kombinujeme rôzne materiály na dotvorenie vzdelávacích zdrojov pre svojich študentov.




Foto: [José Carlos Cortizo Pérez](https://www.flickr.com/photos/josek/2985192607/). [CC BY](http://creativecommons.org/licenses/by/2.0/) 2.0

Začleňovanie materiálov vytvorených inými autormi a kombinovanie materiálov z rôznych zdrojov môže byť zložité nielen z pedagogického hľadiska, ale aj z hľadiska autorského práva.

Na online zdroje digitálneho vzdelávania sa vzťahujú rôzne právne povolenia, ktoré umožňujú (alebo neumožňujú) verejnosti používať, remixovať a šíriť tieto zdroje. Spomenieme aspoň niektoré právne kategórie:

* Voľné diela (Public Domain Works) (neobmedzené autorskými právami) sa môžu remixovať s akýmkoľvek iným dielom.
  + Príklad: ktokoľvek môže remixovať [Dobrodružstvá Huckleberryho Finn](https://www.gutenberg.org/ebooks/76)a od Marka Twaina s [Alicou v krajine zázrakov](https://www.gutenberg.org/ebooks/11) od Lewisa Carrolla.
* Diela chránené autorskými právami s klauzulou „všetky práva vyhradené“, ktoré sú   
  k dispozícii bezplatne online a ktoré môžete používať len na základe podmienok poskytovania služby v rámci projektu alebo uplatnením výnimky alebo obmedzenia autorských práv, ako je napríklad primerané použitie (fair use) alebo primeraný prístup (fair dealing).
  + Príklad: mnohé MOOC umožňujú voľné opakované použitie svojho obsahu, nepovoľujú však kopírovanie, úpravu, remixovanie alebo opakované šírenie.
* Diela chránené autorskými právami s klauzulou „všetky práva vyhradené“   
  v uzavretých formátoch neumožňujú verejnosti dielo remixovať alebo upravovať.
  + Príklad: filmový trhák dostupný iba v streamovacej službe, ktorý nemôžete použiť ani naň odkazovať.
* Diela s licenciou Creative Commons (a inými verejnými licenciami), ktoré ponúkajú rôzne povolenia a obmedzenia.
  + Príklad: Wikipédia (BY-SA) umožňuje opakované použitie obsahu na komerčné účely na rozdiel od WikiHow (BY-NC-SA). Článok na Wikipédii sa nemôže remixovať s článkom na WikiHow.

Ak chcete vedieť, ktoré diela s licenciou CC sa môžu remixovať s inými dielami s licenciou CC, preštudujte si znovu [Tabuľku remixovania obsahu s licenciami CC](https://creativecommons.org/faq/#can-i-combine-material-under-different-creative-commons-licenses-in-my-work), ktorou sme sa zaoberali v časti 4.4. Dve diela môžete remixovať tam, kde sa dve diela s licenciou CC pretínajú v zelenom zaškrtnutom poli. Tam, kde vidíte čierne X, tieto dve diela s licenciou CC remixovať nemôžete.



[Tabuľka kompatibility licencií CC](https://creativecommons.org/faq/#can-i-combine-material-under-different-creative-commons-licenses-in-my-work) / [CC BY 4.0](https://creativecommons.org/licenses/by/4.0/)

Záverečné poznámky

Žijeme vo svete informačnej hojnosti a na čoraz vyššie percento digitálnych vedomostí sa vzťahujú otvorené licencie. Nájdenie správnych otvorených zdrojov, ktoré budú vyhovovať potrebám vašich vzdelávacích priestorov a vašich študentov, môže byť výzvou. Jednou   
z hlavných motivácií na používanie OVZ je schopnosť upravovať, remixovať a šíriť tieto diela tak, aby čo najlepšie vyhovovali potrebám vašich študentov. Vyhľadávače, úložiská OVZ a služby platforiem so integrovanými nástrojmi na používanie licencií Creative Commons sú nápomocné, nájdenie správnych OVZ však stále trvá nejaký čas.

## Vytváranie a šírenie OVZ

Veľká časť tohto kurzu sa zameriavala na to, ako vytvárať materiály s verejnou licenciou vysvetlením právneho kontextu a príslušných praktických krokov. V tejto časti si vysvetlíme a naučíme sa, ako vytvárať otvorené vzdelávacie zdroje, aby mali maximálny dosah a mohli sa používať bez akýchkoľvek právnych alebo technických prekážok.



Zverejnil: hansol. [CC BY 2.0](https://creativecommons.org/licenses/by/2.0/) (poznámka: obrázok bol z internetu odstránený)

Otázky / Prečo na tom záleží

Veľkú časť práce každého pedagóga tvorí príprava, aktualizácia a kombinovanie učebných materiálov. Otvorenie týchto materiálov vyžaduje len niekoľko ďalších krokov a je to jednoduchšie, ako si myslíte. Aké sú to kroky? Čo by ste mali zvážiť a očakávať, keď sa rozhodnete vytvoriť a zverejniť svoje zdroje v otvorenom priestore?

Keď šírime vzdelávacie zdroje v podobe OVZ, šírime svoje odporúčané postupy, svoje odborné znalosti, výzvy a riešenia. Vzdelávanie je o zdieľaní. Keď sa delíme o svoju prácu   
s viacerými ľuďmi, stávame sa lepšími pedagógmi.

Čo sa naučíme

* Získať predstavu o tom, ako budú vaše OVZ fungovať v praxi.
* Zvoliť si licenciu (licencie) CC pre vaše zdroje.
* Preskúmať svoje rozhodnutie o verejnej licencii z hľadiska kompatibility (t. j. či môže byť remixované) s inými otvorenými zdrojmi.
* Identifikovať potreby a výzvy na zlepšenie dostupnosti OVZ pre všetkých.

Osobné zamyslenie / Prečo je to pre vás dôležité

Na akých učebných zdrojoch v súčasnosti pracujete? Zverejňujete alebo delíte sa o tieto zdroje s inými ľuďmi, aby ste získali spätnú väzbu? Ktoré z vašich zdrojov by mohli byť podľa vás prínosom pre vašich kolegov, študentov, knižnice alebo vedcov? Ak sa rozhodnete šíriť svoj obsah, koľko slobody chcete poskytnúť iným? Aké povolenia udelíte ostatným pri opakovanom použití vášho diela?

Získavanie potrebných vedomostí


Prečo zdieľať?

Na úvod si v súvislosti s tým, prečo je dôležité šíriť svoje dielo ako OVZ, pozrite toto video: [Open Education Matters: Why is it important to share content?](https://www.youtube.com/watch?v=dTNnxPcY49Q) (Na otvorenom vzdelávaní záleží: Prečo je dôležité šíriť obsah?) (trvanie 03:51)

Keďže pedagógovia a knihovníci môžu šíriť OVZ medzi všetkými s takmer nulovými nákladmi[[7]](#footnote-7), mali by sme tak urobiť. Koniec koncov, vzdelávanie je predovšetkým o šírení vedomostí a myšlienok. Knižnice sú o archivácii, šírení a pomoci študentom nájsť vedomosti, ktoré hľadajú. Keď na svoje diela udeľujeme licencie CC, šírime ich vo verejnosti na základe jednoduchých zákonných povolení. Šírenie vášho diela je darom pre celý svet.

Výber licencie CC pre otvorené vzdelávacie zdroje

Creative Commons disponuje súborom šiestich verejných licencií na autorské práva –   
a plne podporuje autorov pri výbere a používaní ktorejkoľvek z licencií CC alebo CC nástrojov verejnej sféry (public domain). No nie všetky vzdelávacie materiály, ktoré sú   
k dispozícii na základe licencie CC, sú OVZ. Preštudujte si túto tabuľku, ktorá podrobne opisuje, ktoré licencie CC sú vhodné na vzdelávacie zdroje vhodné a ktoré nie.



Dve licencie CC Bez odvodeného obsahu (ND) sa nepovažujú za zlučiteľné s OVZ, pretože neumožňujú verejnosti upravovať alebo remixovať vzdelávacie zdroje a verejne ich šíriť. Keďže licencie ND nespĺňajú 5R ani žiadnu z hlavných definícií OVZ, hnutie za otvorené vzdelávanie nepovažuje vzdelávacie zdroje s licenciou ND za „OVZ“.

Pri voľbe správnej licencie na svoj otvorený vzdelávací zdroje musíte popremýšľať o tom, aké povolenia chcete udeliť ďalším používateľom – a aké povolenia si chcete ponechať pre seba. Prečítajte si článok „[Open Textbook Community Advocates CC BY License for Open Textbooks](https://bccampus.ca/2016/11/04/open-textbook-community-advocates-cc-by-license-for-open-textbooks/)“ (Komunita za otvorené učebnice presadzuje licenciu CC BY na otvorené učebnice) a zamyslite sa nad tým, prečo táto komunita odporúča licenciu Creative Commons Uvedenie autora (CC BY) v oblasti vzdelávania. Podobný text s ďalšími argumentmi o rovnakej licencii pri publikovaní vedeckých výskumov nájdete v článku “[Why CC BY?](https://oaspa.org/why-cc-by/)” (Prečo CC BY?) od Združenia vedeckých vydavateľov s otvoreným prístupom (Open Access Scholarly Publishers Association).

Základné informácie o licenciách, o tom, ako si zvoliť a použiť licenciu na svoje dielo alebo kombinovaných dielach iných autorov a z iných zdrojov, nájdete v časti [4.1](https://docs.google.com/document/d/1XJUUpw-HmNTsrcWDayYXFQ4lui9l_TRIy5-hIf3h8ps/edit#heading=h.t3212nai3pnn).

Právne prípady týkajúce sa licencií CC v súvislosti s OVZ

Podrobnú analýzu judikatúry Creative Commons nájdete v module 3.4 „Vymožiteľnosť licencií“. Creative Commons vedie zoznam súdnych rozhodnutí a judikatúry z jurisdikcií po celom svete, ktoré súvisia s licenciami a nástrojmi CC, v [právnej databáze CC](https://legaldb.creativecommons.org/).

V rokoch 2017 – 2018 sa vyskytli dva právne prípady, ktoré sa týkali otvoreného vzdelávania: Great Minds verzus FedEx Office a Great Minds verzus Office Depot, ako sme opísali v 4. časti (pozri časť 4.2 a časť Doplnkové zdroje). Pripomíname, že oba prípady sa týkali OVZ, ktoré školy používali na nekomerčné účely. V oboch prípadoch okresné súdy konštatovali, že obchod s kopírovacími službami môže rozmnožovať vzdelávacie materiály na žiadosť školského obvodu, ktorý ich používa na základe licencie CC BY-NC-SA; autorské práva na licenciu ani licencia CC tak neboli porušené. [Viac v [CC Legal Databse](https://legaldb.creativecommons.org/cases/14/)].

Ďalšie faktory na zváženie

Okrem výberu správnej licencie CC, aké ďalšie aspekty otvorenosti a pedagogickej činnosti stoja za zváženie? [Tu je zoznam odporúčaných postupov, ktoré by ste mali zohľadniť pri svojej práci pri tvorbe OVZ](https://maricopa.instructure.com/courses/805732/pages/educational-best-practices?module_item_id=5139807).

[8. modul programu Open Washington o šírení OVZ](http://www.openwa.org/module-8/) vám ponúkne praktické rady o tom, ako šíriť OVZ online a ako ich pripraviť na použitie aj v režime offline.



[papirontul](https://pixabay.com/en/users/papirontul-1505995/): [Encyklopédia a čítačka elektronických kníh na zelenej tráve](https://pixabay.com/photos/e-book-reader-e-book-e-reader-ebook-1213214/).

Verejná sféra/Public Domain: [CC0](https://creativecommons.org/publicdomain/zero/1.0/deed.en)

Zabezpečenie dostupnosti OVZ pre všetkých

Vo svojej podstate je cieľom OVZ zabezpečiť, aby k nim mal prístup každý. Nielen bohatí ľudia, nielen ľudia, ktorí môžu vidieť alebo počuť, nielen ľudia, ktorí vedia čítať po anglicky, nielen ľudia, ktorí majú elektronické zariadenia s prístupom k vysokorýchlostnému internetu – ale každý.

Keďže autori a inštitúcie vytvárajú a šíria OVZ, odporúčané postupy v oblasti prístupnosti musia byť súčasťou výučbového a technického návrhu od samého začiatku. Pedagógovia nesú právnu a etickú zodpovednosť za to, aby zabezpečili, že naše učebné zdroje budú plne prístupné všetkým študentom, vrátane tých so zdravotným postihnutím.

Pozrite si video [“Simply Said: Understanding Accessibility in Digital Learning Materials”](https://www.youtube.com/watch?v=HzE5dj1WTSo) (Jednoducho povedané: ako funguje dostupnosť v digitálnych učebných materiáloch) od Národného centra pre prístupné vzdelávacie materiály (6:42).

Odporúčané postupy na zabezpečenie dostupnosti vašich OVZ pre všetkých zahŕňajú:

* venovanie diela verejnej sfére/public domain (CC0) alebo pridanie licencie CC, ktorá nie je licenciou ND,
* uľahčenie sťahovania diela v editovateľných formátoch súborov, aby ho ostatní mohli modifikovať a/alebo prekladať tak, aby vyhovovalo lokálnym potrebám a bolo prístupné,
* a čo je najdôležitejšie – od začiatku koncipovať dielo tak, aby bolo prístupné.

Záverečné poznámky

Otvorenosť vo vzdelávaní znamená viac než len prístup alebo právnu istotu ohľadom toho, čo môžete používať, modifikovať a šíriť medzi svojimi študentmi. Otvorené vzdelávanie znamená navrhovanie takých obsahov a postupov, ktoré zabezpečia, že každý sa môže aktívne podieľať a prispievať k súhrnu všetkých ľudských vedomostí. Keďže pedagógovia   
a študenti upravujú OVZ iných autorov a vytvárajú a šíria nové OVZ, pri koncipovaní diela by mala byť prístupnosť vždy na vašom kontrolnom zozname.

# Otvorená pedagogika / Postupy

Otvorenosť vo vzdelávaní znamená potenciál pre spoločnú tvorbu a učenie sa prostredníctvom aktívnej účasti na tvorbe vedomostí.

Čo sa naučíme

* + - Vysvetliť, ako autorské práva obmedzujú pedagogiku
    - Pochopiť tri definície otvorenej pedagogiky, otvorených postupov a pedagogiky podporovanej OVZ a opísať, ako udeľovanie verejných licencií podporuje každú   
      z nich
    - Zoznam príkladov otvorenej pedagogiky v praxi

Otázky / Prečo je to dôležité

Pamätáte si, kedy sa po prvýkrát dostali na trh smartfóny? V porovnaní s predchádzajúcimi telefónmi mali nekonečné možnosti. Pred smartfónmi sme mohli len volať a písať. So smartfónmi dnes už môžeme nakrúcať videá a fotiť, prehrávať filmy a hudbu, surfovať na webe, čítať e-maily, volať aj posielať správy. Dlhodobí používatelia starších telefónov mali problém využiť všetky možnosti, ktoré ponúkajú nové telefóny. Boli príliš zvyknutí na obmedzenia starších telefónov. Dlhé mesiace – niekedy aj roky – používali svoje smartfóny len na volanie a posielanie správ (možno takých poznáte!)

Mnoho pedagógov má rovnaký problém s OVZ. Tak dlho používali vzdelávacie materiály publikované s reštriktívnymi licenciami, že majú dnes problém využiť nové pedagogické možnosti, ktoré ponúkajú OVZ. Tieto pedagogické možnosti sa týkajú výučby a štúdia, ako aj nástrojov, ktoré umožňujú študentom a učiteľom vytvárať a šíriť vedomosti otvorene a učiť sa do hĺbky.

Tri definície

Hnutie za otvorené vzdelávanie neustále diskutuje a vedie rozhovory o tom, čo znamená rozmýšľať o vyučovacích a vzdelávacích postupoch inkluzívnejším, rozmanitejším   
a otvorenejším spôsobom. [Prečítajte si tieto príklady,](https://www.yearofopen.org/april-open-perspective-what-is-open-pedagogy/) ktoré ilustrujú, ako k tejto téme pristupujú rôzni pedagógovia. Z tejto diskusie vyplynuli minimálne tri hlavné definície.

* + - **Otvorené vzdelávacie postupy** (Croninova [prezentácia](https://drive.google.com/file/d/1DEo5_maFewNJhSHZ9UNoBv6104ip_30J/view) Open Edu Global z roku 2018):
      * Používanie/opakované použitie/tvorba OVZ a kolaboratívne pedagogické postupy využívajúce sociálne a participatívne technológie na interakciu, partnerské učenie, vytváranie a šírenie vedomostí a posilnenie postavenia študentov.
    - **Otvorená pedagogika** (Kapitola knihy [Guide to Making Open Textbooks with Students](https://press.rebus.community/makingopentextbookswithstudents/) (Sprievodca tvorbou otvorených učebníc) od autorov DeRosa a Jhangiani, 2017:
      * Záväzok orientovaný na dostupnosť voči študentmi iniciovanému vzdelávaniu a proces navrhovania architektúr a používania nástrojov na učenie, ktoré umožňujú študentom formovať spoločné statky vedomosti, ktorých sú súčasťou.
      * Viac na: <http://openpedagogy.org/open-pedagogy>
    - **Pedagogika s podporou OVZ** (článok v časopise [Wiley & Hilton’s, 2018](http://www.irrodl.org/index.php/irrodl/article/view/3601)):
      * Súbor vyučovacích a študijných postupov, ktoré sú možné alebo praktické len vtedy, keď máte povolenie zapojiť sa do činností [5R](http://opencontent.org/definition/).

Osobné zamyslenie / Prečo je to pre vás dôležité

Keď ste v minulosti používali OVZ, využili ste povolenia, ktoré ponúkajú príslušné verejné licencie, alebo ste používali OVZ rovnakým spôsobom ako ste používali svoje predchádzajúce, klasicky chránené materiály? Inými slovami, urobili ste s OVZ niečo, čo nebolo možné robiť s klasickými materiálmi chránenými autorskými právami? Prečo áno, resp. prečo nie?

Získavanie potrebných vedomostí

Je známe, že ľudia sa učia prostredníctvom činností. Je rovnako známe, že autorské práva obmedzujú ľudí v účasti na rôznych činnostiach. Keď sa tieto dva prístupy postavia vedľa seba, začne byť zrejmé, že autorské práva obmedzujú pedagogickú činnosť tým, že zmluvne stanovia celý rad vecí, čo môžu študenti a učitelia robiť so vzdelávacími materiálmi. Ak existujú veci, ktoré nemôžu robiť študenti, existujú aj spôsoby, ktorými sa študenti nemôžu učiť. Ak existujú veci, ktoré učitelia nemôžu robiť, existujú aj spôsoby, ako učiteľom nie je dovolené učiť.

O tom, ako dané obmedzenie toho, čo učitelia a študenti môžu robiť, ovplyvňuje výučbu   
a štúdium, sa dozviete prečítaním tejto metafory/ blogového príspevku o [riadení lietadiel na cestách.](https://opencontent.org/blog/archives/3761)



[Archangel12](https://www.flickr.com/photos/archangel12/): [Odlet Robinsona r22 beta](https://www.flickr.com/photos/archangel12/6775428854) / [CC BY 2.0](https://creativecommons.org/licenses/by/2.0/)

Príklady otvorených vzdelávacích postupov, otvorenej pedagogiky a pedagogiky s podporou OVZ

Jednou zo základných myšlienok postupov otvorenej výučby a vzdelávania je rozlišovanie medzi jednorazovými a obnoviteľnými úlohami.

Spomínate si, ako ste robili školské domáce úlohy, ktoré boli úplne zbytočné? „[Jednorazová úloha](https://opencontent.org/blog/archives/3941)" je úloha, ktorá podporuje učenie sa jednotlivých študentov, nepredstavuje však pre svet žiadnu inú pridanú hodnotu – študent trávi hodiny jej vypracovaním, učiteľ trávi čas jej známkovaním, študent ju napokon dostane späť a potom ju zahodí. Hoci jednorazové úlohy môžu podporovať učenie sa individuálneho študenta, tieto úlohy môžu mať demoralizujúci vplyv na ľudí, ktorí chcú mať pocit, že ich práca je dôležitá nielen v bezprostrednom momente.

Naproti tomu „obnoviteľné úlohy“ sú úlohy, ktoré podporujú individuálne vzdelávanie študentov a prinášajú okolitému svetu pridanú hodnotu. V prípade obnoviteľných úloh majú študenti zadanie vytvoriť a verejne licencovať cenné materiály, ktoré sú okrem podpory ich vlastného štúdia užitočné aj pre ostatných študentov v triede i mimo nej. Napríklad klasické obnoviteľné úlohy zahŕňajú spoluprácu so študentmi pri písaní nových prípadových štúdií pre učebnice, vytváraní „vysvetľujúcich“ videí a úprave učebných materiálov tak, aby zohľadňovali priamo miestne kultúry a potreby študentov.

Preštudujte si ďalšie príklady týchto troch pedagogických prístupov v praxi, vrátane príkladov Davida [Wiley](http://pm4id.org/)ho a Robina [DeRosa](http://robinderosa.net/uncategorized/my-open-textbook-pedagogy-and-practice/), ktoré ilustrujú, ako študenti upravujú existujúce materiály a vytvárajú tak nové učebnice. V oboch prípadoch učitelia nechali študentov vytvoriť si vlastné učebnice, na ktoré sa potom vzťahovali licencie Creative Commons. Medzi ďalšie príklady praktickej pedagogiky s podporou OVZ patria úlohy [Murray](https://en.wikipedia.org/wiki/Wikipedia:WikiProject_Murder_Madness_and_Mayhem)a   
a [Azzam](https://en.wikipedia.org/wiki/Wikipedia:WikiProject_Medicine/UCSF_Elective_2013)a, vďaka ktorým mohli študenti výrazne skvalitniť články na Wikipédii. Po splnení týchto úloh študenti vytvorili otvorené materiály, ktoré sú nápomocné ich vlastnému proces štúdia, ako aj štúdiu iných študentov a pedagógov. V týchto príkladoch mali študenti tvoriť úlohy, ktoré by im umožnili komunikovať so širšou komunitou a zabezpečili, aby tieto úlohy boli obnoviteľné, a nie jednorazové výtvory.

Medzi ďalšie zaujímavé príklady obnoviteľných úloh patrí remixované vysvetľujúce video, ktoré študent vytvoril o [Blogoch a Wiki](https://www.youtube.com/watch?v=AsFU3sAlPx4), či [banka úloh DS106](http://assignments.ds106.us/), ktorá je akýmsi centrom pre študentský obsah s licenciami CC. [Ďalšie príklady](http://openpedagogy.org/examples) sú k dispozícii na webovej stránke Open Pedagogy.

Záverečné poznámky

Ak sa chystáte používať svoj nový smartfón rovnakým spôsobom, ako ste používali svoj starý vyklápací telefón, nemalo veľký zmysel kúpiť si nový telefón! Podobne, keď používame OVZ na podporu vzdelávania presne rovnakým spôsobom, akým sme používali staré materiály s klauzulou „všetky práva vyhradené", môžeme síce študentom ušetriť peniaze, ale aj prísť o transformačnú silu otvorenosti. Keď sa pripravujete na používanie OVZ vo výučbe, premýšľajte o nových veciach, ktoré sú možné v súvislosti s povolením zapojiť sa do činností 5R.

## Otváranie inštitúcií

Ako môžu vzdelávacie inštitúcie podporovať otvorený vzdelávací obsah, postupy a komunitu prostredníctvom svojich politík.



[Foto](https://www.flickr.com/photos/storiesofchange/16221570565/in/photolist-qHrMM8-qHmYes-qF9Cvu-qHn2SQ-qHrHPD-pLrjKw-qqSy9b-6vWrkf-qFa4bm-qqZH4T-qqSEgw-qHhbDr-qqTh3o-qHr6BP-bSu9Jk-qHnf5W-qqSasQ-qHneNJ-6pZbYH-qHn6xq-doenzE-6q4jH5-qqZWw4-pLEMrv-qHr6rZ-qqS5F5-qF9osE-qr1ZGt-SEujXr-6q4iS5-6q4iSf-qqSRLh-qHgRiT-5NHnof-dV4dkC-qr1GMX-qqT1MJ-6pZc1K-qFa2zW-c4pt6m-c4oHbL-bSqV8Z-c3XqTS-pLr5UL-mWdccp-bDvJjq-c4oG6S-c4prqL-bDEbmf-bSqK7r) od [Stories of change](https://www.flickr.com/photos/storiesofchange/), [CC BY 2.0](https://creativecommons.org/licenses/by/2.0/)

Otázky / Prečo na tom záleží

Vzdelávacie inštitúcie na celom svete sa snažia prísť na to, ako podporiť svojich pedagógov, ďalších pracovníkov a študentov pri používaní, úprave a šírení OVZ s novými otvorenými vzdelávacími postupmi a komunitami, ktoré ich podporujú. Ako môžu lídri v oblasti vzdelávania využívať rôznorodé politické nástroje na podporu a propagáciu otvoreného vzdelávania?

Čo sa naučíme

* + - Zvážiť, či a prečo potrebujete politiku na dosiahnutie svojich cieľov v oblasti otvoreného vzdelávania
    - Porozumieť ponuke možností politiky otvoreného vzdelávania
    - Posúdiť vlastné existujúce inštitucionálne politiky
    - Porozumieť spôsobu rozvíjania inštitucionálnej otvorenej politiky

Osobné zamyslenie / Prečo je to pre vás dôležité

Čo keby existovali inštitucionálne politiky, ktoré by podporovali vašu prácu v oblasti otvoreného vzdelávania? Čo ak by mali pedagógovia, ktorí chcú prepracovať svoje kurzy tak, aby boli otvorené, k dispozícii potrebné peniaze a čas? Čo ak by sa na základe pravidiel na obsadzovanie akademických pracovných miest a funkcií (promotion and tenure) odmeňovalo šírenie vašich vzdelávacích zdrojov a/alebo výskumu? Aký vplyv môžu mať politiky presadzujúce otvorené vzdelávanie na vás a vašich študentov?

**Získavanie potrebných vedomostí**

Vzdelávacie inštitúcie majú široký rad možností na zavádzanie politík otvoreného vzdelávania, z ktorých si môžu vybrať.

* + - Zvyšujte povedomie o existencii OVZ a o prínosoch pre študentov a akademických pracovníkov vysokej školy.
      * Opatrenie: Každý rok usporiadajte deň „otvoreného vzdelávania“ vo svojej škole alebo na univerzite.
    - Poverte zainteresované strany, aby riadili stratégiu otvoreného vzdelávania vašej inštitúcie.
      * Opatrenie: Vytvorte pracovnú skupinu pre otvorené vzdelávanie pozostávajúcu zo študentov, akademických pracovníkov, odborníkov na dostupnosť materiálov, dekanov, zástupcov kníhkupectva, organizácií finančnej pomoci, knižnice, tvorcov pokynov, elektronického vzdelávania atď.
    - Uistite sa, že všetok obsah, ktorý financujete, je OVZ.
      * Opatrenie: Navrhnite, prijmite a implementujte politiku udeľovania verejných licencií, ktorá vyžaduje, aby zdroje financované univerzitou/školou podliehali verejnej licencii. Použite [nástroj na vypracovanie politiky OVZ](http://policy.lumenlearning.com) na vypracovanie otvorenej politiky pre svoju inštitúciu. Príklady otvorených politík, ktoré vytvorili iní, nájdete v [Registri politík OVZ](https://wiki.creativecommons.org/wiki/OER_Policy_Registry) (v globálnom meradle) a v p[olitikách a projektoch OVZ v Severnej Amerike.](https://sparcopen.org/our-work/list-of-oer-policies-projects/)
    - Spustite výzvu na akciu s cieľom vyriešiť problémy v oblasti vzdelávania.
      * Opatrenie: Vytvorte grantový program OVZ. Primeraný objem finančných prostriedkov na podporu akademických a ďalších pracovníkov VŠ pri zmene uzavretého obsahu na OVZ pre 50 študijných programov s najvyšším počtom zapísaných študentov.
        + Príklad: Komunitná vysoká škola v okrese Maricopa spustila iniciatívu za zavedenie otvorenej učebnice s cieľom znížiť náklady na učebné materiály. Zabezpečila granty na vytvorenie otvorených študijných programov a na zaškolenie akademických pracovníkov školy v oblasti OVZ. O tomto postupe sa viac dočítate [tu](https://maricopa.instructure.com/courses/811971).
    - Využite existujúce strategické dokumenty na podporu otvoreného vzdelávania.
      * Opatrenie: Doplniť ciele v oblasti otvoreného vzdelávania do kľúčových inštitucionálnych strategických dokumentov.
      * Opatrenie: Identifikovať a sledovať kľúčové ukazovatele výkonnosti, ktoré sa zlepšia po zavedení OVZ do študijných programov.
        + Príklad: Zlepšenie výsledkov študentov, zvýšenie percentuálneho podielu študentov, ktorí majú prístup k 100 % vzdelávacích zdrojov v 1. deň, zníženie predčasného ukončenia školskej dochádzky na začiatku školského roka, keď si môžu študenti pridávať/vypúšťať predmety, zvýšenie počtu kreditov za semester, zníženie študentského dlhu, skrátenie času potrebného na získanie diplomu.
    - Uľahčite šírenie OVZ.
      * Opatrenie: Pripojte sa ku globálnemu úložisku otvorených zdrojov a uľahčite svojim pedagógom a študentom vyhľadávanie otvorené zdroje iných osôb   
        a šírenie ich vlastných otvorených zdrojov. Zabezpečte profesionálny rozvoj.
    - Zabezpečte, aby pedagógovia disponovali zákonnými právami na šírenie obsahu.
      * Opatrenie: Upravte zmluvu medzi inštitúciou a akademickými pracovníkmi/učiteľmi tak, aby pedagóg disponoval zákonnými právami na udelenie licencie CC na svoje dielo.
        + Príklad: Pravidlá Creative Commons na Novom Zélande zabezpečujú pre učiteľov predbežné povolenie na distribúciu ich zdrojov online na účely ich šírenia a opakovaného použitia. Táto politika zároveň zabezpečuje, že škola aj učiteľ — ako aj učitelia z celej krajiny   
          a z celého sveta — môžu naďalej používať a upravovať zdroje, ktoré vytvorili učitelia na Novom Zélande v rámci svojho zamestnania. Creative Commons NZ vyvinul [komentovanú šablónu politiky pre školy, ktorú si môžu školy prispôsobiť.](http://resources.creativecommons.org.nz/cc-schools-policy/)
    - Informujte študentov o OVZ.
      * Opatrenie: Vyžadujte označenie študijných programov OVZ v katalógoch študijných programov, aby študenti mohli zistiť, či sa v rámci príslušného študijného programu používajú OVZ alebo otvorené učebnice. Príklad: [CUNY labels OER in their catalog (video) (](https://youtu.be/jRjTRza_I18)CUNY označuje OVZ vo svojom katalógu, vide). [The City University of New York, Newyorská univerzita]
    - Odmeňujte šírenie obsahu.
      * Opatrenie: Upravte svoje pravidlá na obsadzovanie akademických pracovných miest a funkcií tak, aby ste odmeňovali vytváranie/používanie/udržiavanie OVZ a publikovanie v časopisoch s otvoreným prístupom. Pri obsadzovaní akademických pracovných miest a udeľovaní vedeckých hodností by v rámci procesu hodnotenia mala byť tvorba a adaptácia OVZ primerane uznaná za inováciu učebných osnov a služieb akademickému povolaniu.

Presadzovanie politík otvoreného vzdelávania

Cieľom väčšiny politík otvoreného vzdelávania je zabezpečiť, aby vzdelávacie zdroje financované z verejných prostriedkov (alebo nadáciami) boli k dispozícii verejnosti aj   
s povoleniami na ich využitie v rámci činností 5R. Pokiaľ ide o presadzovanie politiky otvoreného vzdelávania, dôležitú úlohu tu zohrávajú rôzni aktéri.

Poskytovatelia finančných prostriedkov a ich programoví pracovníci musia rozumieť otvorenej politike, komunikovať jej význam príjemcom ústne aj písomne a následne priebežne kontrolovať, či má verejnosť plný prístup k obsahu s verejnými licenciami v súlade   
s podmienkami politiky.

Vedenie vysokých škôl by malo poskytovať podporu akademickým zamestnancom, ktorí vytvárajú, remixujú, šíria a používajú OVZ a/alebo prepracovávajú svoje študijné programy smerom k otvorenému vzdelávaniu (napr. prijať knihovníka zameraného na oblasť otvoreného prístupu a otvorených vzdelávacích zdrojov na plný úväzok). Inštitúcie môžu zároveň prehodnocovať a upravovať (podľa potreby) svoje pravidlá na obsadzovanie akademických pracovných miest a funkcií s cieľom zabezpečiť, že akademickí pracovníci zapojení do otvoreného vzdelávania budú za to odmeňovaní a nie trestaní pri hodnotení plnenia podmienok výkonu akademických funkcií.

**Záverečné poznámky**

Keď vzdelávacie inštitúcie podporujú svojich pedagógov, ďalších pracovníkov a študentov pri prechode z uzavretých obsahov a postupov na otvorené, darí sa aj otvorenému vzdelávaniu. Pedagógovia majú záujem o vytváranie čo najlepších študijných programov   
a prispôsobovanie svojich postupov a pedagogického prístupu tak, aby umožnili študentom spoluvytvárať vedomosti a posúvať hranice vedomostí otvoreným zdieľaním svojich myšlienok a zdrojov s verejnosťou na celom svete. Pedagógovia to však nedokážu sami. Potrebujú politickú, finančnú, časovú, personálnu podporu a politiky, aby uskutočnili prechod na OVZ so všetkými výhodami otvoreného vzdelávania.

###### Doplnkové zdroje

Ďalšie informácie o remixovaní a adaptácii zdrojov

*OERAfrica.* [CC BY 4.0](https://creativecommons.org/licenses/by/4.0/)

Táto webová stránka obsahuje zdroje a informácie na zvyšovanie povedomia o OVZ   
a o odporúčaných postupoch v oblasti OVZ.

<https://www.OERafrica.org/>

Komunitná vysoká škola v Maricope: *Distinguishing Between OER and All That Other Stuff on the Internet* (Rozlišovanie medzi OVZ a všetkými ostatnými vecami na internete) a *Works Within Works, and Collections* (Diela v rámci diel a zbierky). Kurz o OVZ. [CC BY-SA 4.0](https://creativecommons.org/licenses/by-sa/4.0/)

Učebné materiály, ak si nie ste istí ohľadom stavu autorských práv na diela, ktoré chcete remixovať. Tieto dva moduly kurzu OVZ Komunitnej vysokej školy v Maricope vám pomôžu pochopiť rozdiely medzi voľným, otvoreným prístupom a OVZ, a obsahujú aj informácie o citáciách a zbierkach.

[https://maricopa.instructure.com/courses/805732/pages/distinguishing-between-OVZ-and-all-that-other-stuff-on-the-internet?module\_item\_id=5096076](https://maricopa.instructure.com/courses/805732/pages/distinguishing-between-oer-and-all-that-other-stuff-on-the-internet?module_item_id=5096076)  
<https://maricopa.instructure.com/courses/805732/pages/works-within-works-and-collections?module_item_id=5220365>

BCCampus: *BC Open Education Technology Collaborative*. [CC BY 4.0](https://creativecommons.org/licenses/by/4.0/)

Ak hľadáte ako vyučujúci inšpiráciu, ako priniesť remixovanie a adaptáciu zdrojov na svoje hodiny, táto skupina, jej ciele aj skupinový chat sa môžu pre vás stať zdrojom informácií.

[https://edtech.bccampus.ca/bc-open-educational-technology-collaborative/](https://opened.ca/)

Komunitná vysoká škola v Maricope: *Tricky Copyright Scenarious: OER Style* (Komplikované možnosti autorských práv: Štýl OVZ). Kurz o OVZ. [CC BY-SA 4.0](https://creativecommons.org/licenses/by-sa/4.0/)

Ak sa chcete otestovať, tento kvíz o komplikovaných možnostiach autorských práv, ktoré sa vzťahujú na OVZ, vám pomôže lepšie pochopiť, ako bezpečne remixovať   
a upravovať vzdelávacie materiály.

https://maricopa.instructure.com/courses/805732/quizzes/821784?module\_item\_id=5179463

Ďalšie informácie o vytváraní a šírení OVZ

*CK12 OVZ*. CC BY-NC 3.0

Ak chcete vytvoriť otvorenú učebnicu na základe existujúcich OVZ na účely primárneho až sekundárneho vzdelávania, navštívte túto stránku, prihláste sa ako učiteľ a kliknite na tlačidlo vytvoriť nový <https://www.ck12.org/>

*Workshop o OVZ* organizovaný Komunitnou vysokou školou v Mariope. Kurz o OVZ. [CC BY-SA 4.0](https://creativecommons.org/licenses/by-sa/4.0/)

Ak sa chcete podrobnejšie oboznámiť s postupom pri výbere vhodných licencií na vzdelávacie zdroje, pozrite si tento kurz o OVZ na

<https://maricopa.instructure.com/courses/805732>

University of British Columbia: *Creating Open Educational Resources* (Tvorba otvorených vzdelávacích zdrojov). [CC BY-SA 4.0](https://creativecommons.org/licenses/by-sa/4.0/)

Video a informácie o jednotlivých aspektoch, ktoré treba zvážiť pri udeľovaní licencií   
a šírení OVZ na vysokých školách

<https://open.ubc.ca/find/creating-open-educational-resources/>

Lumen Learning: What Are the Impacts of Adopting OER? (Aké sú dôsledky zavádzania OVZ?).

Kalkulačka dosahov zavedenia OVZ vám pomôže pochopiť mnohé potenciálne dôsledky zavedenia OVZ namiesto klasicky chránených učebných materiálov.

<https://impact.lumenlearning.com/>

Ďalšie informácie o otvorenej pedagogike

Open Pedagogy Notebook (Zápisník otvorenej pedagogiky):

http://openpedagogy.org

Preštudujte si dielo [Rajiva Jhangiani](http://thatpsychprof.com/)ho, [Robina DeRosu,](http://robinderosa.net/) [Catherine Cronin](https://catherinecronin.net/) a [Maha Bali](https://blog.mahabali.me/about/)   
a získajte ďalšie poznatky o otvorenej pedagogike a otvorených vzdelávacích postupoch.

Maha Bali: Curation of Posts on Open Pedagogy #YearOfOpen (Spravovanie príspevkov   
o otvorenej pedagogike #YearOfOpen)

https://blog.mahabali.me/whyopen/curation-of-posts-on-open-pedagogy-yearofopen

What is Open Pedagogy (Čo je otvorená pedagogika?)

Video o rôznych aspektoch diskusie o pojme Otvorené vzdelávacie postupy:

https://blog.mahabali.me/whyopen/what-is-open-pedagogy-yearofopen-hangout-april-24

Ďalšie informácií o dostupnosti obsahu

Open Washington: Sieť otvorených vzdelávacích zdrojov: *Module 9: Accessibility* (9. modul: Dostupnosť) [CC BY 4.0](https://creativecommons.org/licenses/by-sa/4.0/)

Tento modul vám pomôže nastavovať zdroje tak, aby boli prístupné všetkým študentom.

<http://www.openwa.org/module-9/>

World Wide Web Consortium: *Web Content Accessibility Guidelines (WCAG) 2.0* (Usmernenia o dostupnosti webového obsahu)

WCAG 2.0 je stabilný, referenčný technický štandard, ktorý pomáha vývojárom akéhokoľvek online obsahu (od webových stránok až po textové a PDF súbory) vytvárať alebo kontrolovať príslušné materiály z hľadiska dostupnosti. Mnohí poskytovatelia grantov alebo vlády (napr. Európska únia) dokonca vyžadujú, aby inštitúcie dodržiavali tieto usmernenia pri uverejňovaní informácií z verejného sektora alebo vzdelávacích zdrojov.

<https://www.w3.org/TR/WCAG20/https://www.w3.org/TR/WCAG20/>

CAST Universal Design for Learning in Higher Education: *Accessibility and Open Educational Resources* (Dostupnosť a otvorené vzdelávacie zdroje). [CC BY-SA 4.0](https://creativecommons.org/licenses/by-sa/4.0/)

Projekt CAST (Centrum aplikovaných špeciálnych technológií, ktoré podporuje univerzálny prístup k vzdelávaniu) ponúka užitočný prehľad a kontrolný zoznam faktorov, ktoré je potrebné zvážiť pri tvorbe vzdelávacích zdrojov, najmä pre terciárne vzdelávanie.

[http://udloncampus.cast.org/page/media\_OER#.Wj2aNhOPJmB](http://udloncampus.cast.org/page/media_oer#.Wj2aNhOPJmB)

Ďalšie informácie o otvorených politikách

Creative Commons Nový Zéland: *CC in Schools* (CC na školách). [CC BY 4.0](https://creativecommons.org/licenses/by-sa/4.0/)

Ďalšie informácie o zavádzaní licencií Creative Commons používaných na školách na inštitucionálnej úrovni.

<https://creativecommons.org.nz/ccinschools/>

Lucas Wright a Kristy Lambert: *BCcampus Open Education Working Group Guide* (Príručka BCcampus pre pracovnú skupinu pre otvorené vzdelávanie). [Licencia CC BY 4.0](https://creativecommons.org/licenses/by-sa/4.0/)

Zdroj pre knihovníkov, ďalších pracovníkov a akademických pracovníkov, ktorí podporujú otvorené vzdelávanie vo svojej inštitúcii a zakladajú alebo vedú otvorenú pracovnú skupinu. Tento zdroj obsahuje tri sekcie, ktoré pomáhajú používateľom založiť, viesť a udržiavať pracovnú skupinu.

<https://opentextbc.ca/workinggroupguide/>

Amanda Coolidge a Daniel DeMarte, Institute for Open Leadership Fellows: *OER Policy Development Tool* (Nástroj na vypracovanie politiky OVZ). [CC BY 4.0](https://creativecommons.org/licenses/by-sa/4.0/)

Interaktívny nástroj na vypracovanie inštitucionálnej politiky.

<http://policy.lumenlearning.com/>

Zdroje odporúčané účastníkmi kurzu

Mnohé ďalšie zdroje odporúčané účastníkmi kurzu na získanie certifikátu CC prostredníctvom anotácií Hypothes.is na webovej stránke certifikátu. Hoci Creative Commons tieto zdroje nepreskúmala, radi by sme upozornili na príspevky účastníkov na tejto stránke:

<https://certificates.creativecommons.org/cccerteducomments/chapter/additional-resources-6/>.

1. Väčšina OVZ sa „zrodila“ v digitálnej podobe, hoci OVZ môžu byť sprístupnené študentom v digitálnom aj tlačenom formáte. Samozrejme, digitálne OVZ sa ľahšie šíria, upravujú a redistribuujú, digitálny formát však ešte neznamená, že sa nejaký materiál považuje alebo nepovažuje za OVZ. [↑](#footnote-ref-1)
2. Kým v mnohých krajinách (napr. v mnohých členských štátoch EÚ) nemusia byť náklady problémom, reštriktívne autorské práva a obmedzené práva na primerané použitie (fair use)/primeraný prístup (fair dealing) môžu viesť k obmedzeniu nových vyučovacích metód. [↑](#footnote-ref-2)
3. https://creativecommons.org/about/program-areas/education-OER/ [↑](#footnote-ref-3)
4. Navrhnuté organizáciou OER Communications, koalíciou severoamerických podporovateľov otvoreného vzdelávania pôsobiacich v oblasti popularizácie OVZ: [OER-comms@googlegroups.com](mailto:OER-comms@googlegroups.com) [↑](#footnote-ref-4)
5. [V severoamerickom vzdelávacom systéme je to vzdelávanie od ekvivalentu predškolského vzdelávania po strednú školu na Slovensku.] [↑](#footnote-ref-5)
6. [K Ľubľanskému akčnému plánu pre OVZ (2017) pristúpilo aj Slovensko: https://en.unesco.org/sites/default/files/ljubljana\_OVZ\_action\_plan\_2017.pdf] [↑](#footnote-ref-6)
7. Kým v mnohých krajinách (napr. v mnohých členských štátoch EÚ) nemusia byť náklady problémom, reštriktívne autorské práva a obmedzené práva na primerané použitie (fair use)/primeraný prístup (fair dealing) môžu limitovať nové vyučovacie metódy. [↑](#footnote-ref-7)